秋閨月
作者：權德輿
朝代：唐

paragraphs: 三五二八月如練，海上天涯應共見。
不知何處玉樓前，乍入深閨玳瑁筵。
露濃香逕和愁坐，風動羅幃照獨眠。
初卷珠簾看不足，斜抱箜篌未成曲。
稍映妝臺臨綺窗，遙知不語淚雙雙。
此時愁望知何極，萬里秋天同一色。
靄靄遙分陌上光，迢迢對此閨中憶。
早晚歸來歡讌同，可憐歌吹月明中。
此夜不堪腸斷絕，願隨流影到遼東。